Pääministeri Juha Sipilän mukaan yhteiskuntasopimusta ei saada aikaiseksi. Hallituspuolueiden puheenjohtajien mukaan tavoitteita lähdetään nyt toteuttamaan hallitusvetoisesti.

Yhteiskuntasopimusneuvottelut ovat kaatuneet. Sipilän mukaan prosessissa ei löytynyt "sitoutumista yhteiseen maaliin".

– Olen äärimmäisen pettynyt, kaikki kivet käännettiin, Sipilä kertoo.

– Yritystä ei puuttunut, en halua syytellä ketään osapuolia. Yritys oli aito ja kova, Sipilä sanoo.

Sipilän mukaan yhteiskuntasopimukselle olisi ollut tarvetta Suomen kilpailukyvyn parantamiseksi.

– Olemme eurossa elämisen aikana ensimmäistä kertaa tulleet tilanteeseen, joissa tarvitaan sisäisen devalvaation keinoja tai sellaisia keinoja, joilla nollakasvun tai negatiivisen kasvun tilanteessa kilpailukykyä pitää pystyä parantamaan. Tutut, tunnetut keinot eivät riitä, suomalaisen työn kilpailukyky on päässyt heikentymään rajusti.

Pääministeri Sipilä (kesk.) ilmoitti asian virka-asunnollaan Kesärannassa. Tiedotustilaisuuteen osallistuivat myös perussuomalaisten ja kokoomuksen johtajat.

Ulkoministeri Timo Soini (ps.) sanoi toivoneensa sopimusta, koska maailma ei ole muuttumassa ainakaan helpommaksi ulko- ja turvallisuuspolitiikan kannalta. Valtiovarainministeri Alexander Stubbin (kok.) mukaan hallituksen on nyt aika ottaa vastuu Suomen ongelmien ratkaisemisesta.

Hallitus on kaavaillut lähes miljardin leikkauksia ja puolen miljardin veronkorotuksia, jos yhteiskuntasopimus kaatuu. Saksia käytettäisiin lääkärikorvauksiin, lapsilisään ja muun muassa opintotukeen. Lisäksi tuloveroihin ei ole tulossa lupailtua miljardin euron helpotusta.

"Hallituksella on nyt suurempi vastuu tämän laivan kääntämiseen"

Hallitus käynnistää Sipilän mukaan huomenna vaihtoehtoisen suunnitelman laatimisen. Pääministerin mukaan tavoitteena on, ettei lisäleikkauksiin tai veronkorotuksiin tarvitsisi turvautua.

– Hallitus ei tässäkään tilanteessa luovu tavoitteestaan, työllisyysasteen on noustava.

– Suomen ongelmat eivät karkaa yhtään mihinkään. Ongelmat ja niiden ratkaisut ovat edelleen omissa käsissämme, hallituksella on nyt suurempi vastuu tämän laivan kääntämiseen.

Valtiovarainministeri Alexander Stubb on pääministerin kanssa samoilla linjoilla. Myös hän vakuutti, että hallitus tulee tekemään kaikkensa, että leikkauksia ei tarvittaisi.

– Nyt on hallituksen aika ottaa vastuu, Stubb summasi.